Stykkishólmsbær hefur nú opnað gjaldfrjálsa internettengingu innan bæjarins . Sú ákvörðun var tekin samhliða því að bærinn hætti að halda úti hefðbundinni upplýsingamiðstöð . Tilgangur opna netsins er þá að sinna því hlutverki sem upplýsingamiðstöðin gerði og auðvelda ferðamönnum að nálgast þá þjónustu sem bærinn hefur uppá að bjóða . Heimasíða netsins , og þar með miðpunktur þeirra sem nýta sér tenginguna , er www.visitstykkisholmur.isen þar er að finna upplýsingar um þjónustu í bænum . Þá er einnig unnið að nýrri og endurbættri heimasíðu Stykkishólmsbæjar . Ferðamenn geta þó líka sótt sér upplýsingar í söfnum bæjarins , en ákveðið var að lengja opnunartíma Vatnasafnsins og Eldfjallasafnsins og er þeim ætlað að geta veitt ferðamönnum almenna upplýsingaþjónustu .